GiliGold/VAD_KnessetCorpus huggingface dataset:
מעיין נשר: אני רוצה להגיד כמה נקודות שחשוב להבהיר בתגובה לכל מיני דברים שנאמרו פה.
מעיין נשר: קודם כל, בהמשך לדבריו של אורי לגבי הפיקוח, נאמר פה מכל הצדדים שהפיקוח על המחירים באמת הוא הפתרון הנכון להביא להורדת מחירים.
מעיין נשר: בשנה וחצי האחרונות, לפי הבדיקה שנעשתה במשרד החקלאות, לא היתה עלייה של מחירי מוצרי החלב.
מעיין נשר: זאת אומרת, מאז שהצרכן הבין שהוא השומר הכי טוב מול החברות לא חלה עליית מחירים.
מעיין נשר: היה פה דיון בוועדת הכלכלה לפני שבועיים גם כן בעליות המחירים, עליית מחירי מוצרי החלב, ישבו פה נציגי התאחדות התעשיינים ואמרו לנו, נציגי הממשלה: בואו תפקחו עלינו.
מעיין נשר: למה הם אמרו את זה?
מעיין נשר: ישבו נציגי "יוניליוור", נציגי חברות מזון קטנות יותר ואמרו: אנחנו לא מצליחים בשנה וחצי האחרונות להעלות מחירים, כל פעם שאנחנו מעלים הציבור מחרים אותנו, עלו לנו התשומות, אנחנו לא מצליחים להעלות למרות שאנחנו רוצים.
מעיין נשר: אם ועדת המחירים באה ושמה את כל המחירים האלה עכשיו בפיקוח, היא, לפי נוהל עבודת הוועדה, צריכה להעלות את המחיר כי מחיר מפוקח נקבע על פי העלויות, על פי התשומות.
מעיין נשר: ברגע שהצרכן אחראי לשמור על המחיר הוא עושה עבודה מאוד טובה וזה משהו שמאוד חשוב לציין אותו כי זה נראה כאילו כולם פה מעלים - - -
יצחק אלרוב: אבל הצרכן לא יכול לשמור כשיש שוק מונופוליסטי.
מעיין נשר: כולם פה מעלים את הפיקוח כפתרון קסם, גם ועדת טרכטנברג, שקמה עם פרוץ המחאה, קבעה שפיקוח על המחירים זה פתרון זמני, חלקי, לא יעיל, שלא מביא בסופו של דבר לירידת מחירים בטווח הארוך.
מעיין נשר: מכאן אני מגיעה לנקודה השנייה שרציתי להדגיש - - -
אהוד פלג: כל יתר הדברים כן הביאו להורדת מחירים בטווח הארוך.
אורי אריאל: סליחה, מר פלג, אל תאלץ אותי להוציא אותך, זה לא נהוג פה בוועדה שלי, לא מוציאים אנשים.
מעיין נשר: נקודה שניה שאני רוצה להדגיש, לגבי הדרך, יכול להיות שיש ויכוחים, חשוב להגיד משהו לגבי התהליכים.
מעיין נשר: דוח המבקר העלה הרבה כשלים לגבי התהליכים של עבודת הוועדה בעבר וגם בהווה.
מעיין נשר: אמרו פה שאנחנו לא יודעים לבוא ולהגיד: טעינו.
מעיין נשר: אז קודם כל, גם בעבר יש דברים שאנחנו העברנו כתגובה לטיוטת דוח המבקר כשהיא הועברה אלינו ובאמת לא נכתבו.
מעיין נשר: נעשתה עבודה ממשלתית נרחבת לפני שהחליטו להוציא מוצרי חלב מפיקוח.
מעיין נשר: לקחו ועדה בין-משרדית משותפת למשרד האוצר ומשרד החקלאות, הביאו יועצים חיצוניים, בדקו את פוטנציאל התחרות בשוק הזה וקיבלו החלטות.
מעיין נשר: היו להם תוצאות כאלה או אחרות, מה שחשוב להגיד שהם נעשו על סמך עבודה מעמיקה.
מעיין נשר: זה לא שהממשלה החליטה שבא לה להרע לצרכנים ולציבור והיא לא רוצה לשמור על המחירים שיהיו נמוכים לטובת הציבור והיא יום החליטה לעשות כל מיני צעדים בלי לבדוק ובלי לחשוב.
מעיין נשר: היתה עבודה מסודרת שבדקה והראתה שיש פוטנציאל לתחרות בשוק הזה, שהוצאה של מוצרי חלב מפיקוח היטיבה עם הצרכנים והדברים נעשו תוך מחשבה.
מעיין נשר: גם במהלך השנים האלה, כל פעם שהוציאו מוצר חדש מפיקוח בדקו מה השוק שלו, מה ההשפעות שיהיו לכך, נעשתה בדיקה.
אורי אריאל: אני מבקש רק, מעיין, לקצר.
מעיין נשר: משפט אחרון.
מעיין נשר: עוד לפני שיצא דוח המבקר, ביולי 2011, מינו שרי האוצר והתמ"ת ועדה לבחינת הכשלים והמחירים בתחום מוצרי המזון והצריכה, ועדת קדמי, שגם כן עסקה באמצעות צוות משנה מיוחד לנושא בכל הכשלים בשוק החלב, הוועדה הזאת עשתה הרבה ישיבות, לקחה יועץ חיצוני והגיעה למסקנות לגבי טיפולים בכל הליקויים והכשלים שחלק מהדברים, בגלל שאנחנו כממשלה לא חייבים לחכות לתיקוני חקיקה, כבר לפני זה התחלנו ליישם בעבודת ועדת המחירים.
מעיין נשר: אמר פה אלון, אמר פה אורי, נעשה בדיקה של מרווח השיווק, נעשה בדיקה של המחלבות, נעשה בדיקה של מודל סוארי.
מעיין נשר: הדברים מטופלים ומתוקנים עוד לפני שהגיע דוח המבקר.
מעיין נשר: גם אנחנו ראינו שיש פה כשלים, גם אנחנו ראינו שיש בעיות, גם אנחנו ראינו שיש בעיות במקטע הקמעונאי ובתחרותיות בכל משק החלב ועשינו צעדים על מנת לפתור אותם, וזה משהו שלא הודגש פה מספיק ולא נאמר וחשוב שיאמר.
אורי אריאל: תודה רבה למעיין.
אורי אריאל: מבקר המדינה ואני אסכם את הדיון, ברשותכם, בבקשה.
יוסף שפירא: תם הדיון ולא נשלם.
יוסף שפירא: כאמור, ביום רביעי יפורסם הדוח הכלכלי לציבור, הדוח חובק נושאים רבים אבל עוסק בין היתר גם במשק החשמל, במחירי המים, גם זה נושא שבוודאי נצטרך לדון בו פה.
יוסף שפירא: גם התבשרתי שכנראה בשוק ההון מעריכים שמדד המחירים לצרכן, גברת יחימוביץ, יעלה ב-1.2%.
יוסף שפירא: במצבים קשים, אני חוזר לדברי אבי המנוח, לשוב להומור, ואולי בכך נסיים.
יוסף שפירא: אני רוצה להדגיש שאין בדברים שנאמרו על ידי כדי לפגוע ביצרנים עצמם ובוודאי שלא בזכויותיה של הפרה המניבה את החלב, ובהמשך בבדיחותה ניתן לומר שהיא הצוחקת בדרך למחלבה, על משקל הגבינה החצי קשה בצרפת שנקראת "לאווש קירי", זאת אומרת, "הפרה הצוחקת".
יוסף שפירא: תודה ליושב-ראש.
אורי אריאל: ראשית, תודה למבקר ולצוותו.
אורי אריאל: ברור במבחן התוצאה שיש כשל בנושא הזה וזה לא מכוון, כפי שכבר ציין המבקר וקודמי, חברי הכנסת חרמש ואחרים, לא הרפתנים הם החוליה הבעייתית.
אורי אריאל: גם אם שם יש מקום לשיפורים, כפי שציין אולי אבשלום, לא הם הכתובת העיקרית.
אורי אריאל: ההמשך מהם והלאה הוא הבעיה העיקרית.
אורי אריאל: אני חוזר על הצעתי ובקשתי אליך, אלון, תזמינו את נציגי הצרכנים, זה יעלה לך קצת זמן, זה יותר נכון, זה יותר ראוי, גם בשוטף, גם אם הנוסחה היא די אוטומטית ראוי לשמוע.
אורי אריאל: יש פסוק שאומר "תשועה ברוב יועץ", לא כל השכל אצלנו, לא כל המידע אצלנו, יש זוויות אחרות, זה יעלה לכם שעתיים, לא מחיר כזה כבד שאתם לא יכולים להיענות לו.
אורי אריאל: אני מחכה לתשובתך בעוד יומיים.
אורי אריאל: בכל מקרה, אני כבר אומר שהוועדה תציע שינוי לחוק כך שנציגי הצרכנים יהיו בוועדה, לפי החוק, לא בשיקול דעת ולא בטובות ועל ידי זה נשנה את הדבר הזה, גם בשוטף וגם בהכנסה של מוצרים חדשים או הוצאת מוצרים בכלל.
אורי אריאל: אני מציע לנציגי הארגונים שהם לא פורמליים, לא משרדי הממשלה, לבחון את האפשרות, אם לא תוזמנו לשימוע, לגשת לבג"ץ.
אורי אריאל: אני חושב שיעשה הצדק שם.
אורי אריאל: אני חושב שכן תקבלו את הזכות.
אורי אריאל: אתם לא תפסידו הרבה, אגרה עולה 2,000 שקל, אני חושב שתצליחו איכשהו לעמוד, אם לא נעשה פה גיוס.
שי חרמש: שלא יטילו עליהם הוצאות משפט.
אורי אריאל: לא יטילו עליהם, לא יטילו עליהם כלום.
אורי אריאל: יש אגרה וכו'.
אורי אריאל: הוועדה פונה לראש הממשלה להתערב באופן דחוף ולעצור את עליית מחירי החלב ומוצריו הצפויה בימים הקרובים.
אורי אריאל: הוועדה רואה בעניין חשיבות מיוחדת היות ויש משפחות רבות מאוד שלא יכולות להתחיל את החודש ועוד הרבה יותר משפחות שלא גומרות את החודש.
אורי אריאל: הערבות הדדית והעזרה לחלשים, כפי שהחברה בישראל שואפת אליהם, לפי הערכים היהודיים והאוניברסליים האנושיים, מחייבת שינוי שיטיל עומס גדול יותר על החזקים ועזרה גדולה יותר לחלשים.
אורי אריאל: הוועדה תפעל לקיים פגישות דחופות עם שרי האוצר, החקלאות והתמ"ת, ובמידת הצורך עם ראש הממשלה, כדי לעצור את עליית מחירי החלב.
אורי אריאל: תם הדיון, לא נשלם, כפי שאמר המבקר.
אורי אריאל: אני מודה למבקר, אני מודה לכם על ההשתתפות, להתראות.
אורי אריאל: על סדר היום: אישור הוועדה, לבקשת מבקר המדינה, להעניק סמכויות למנכ"ל משרד מבקר המדינה על-פי סעיף 26 לחוק מבקר המדינה.
אורי אריאל: תיכף אעביר את רשות הדיבור למבקר המדינה, ידידי השופט בדימוס שפירא.
אורי אריאל: אנחנו מדברים על חוק מבקר המדינה, שהוא גם נציב תלונות הציבור, למי שלא יודע.
אורי אריאל: לפי פרק 6: הוראות שונות, סעיף 26, אני קורא: "המבקר וכן מי שנתמנה על-ידיו לכך באישור הוועדה" – דהיינו הוועדה לענייני ביקורת המדינה – "יהיו להם כל הסמכויות האמורות בסעיף 8-11 ו-27(ב) ו-(ד) לחוק ועדות החקירה, התשכ"ט-1968, בשינויים המחויבים".
אורי אריאל: תיכף תסבירו את הפרטים של זה.
אורי אריאל: בסך הכול, אני רוצה להדגיש כאן משהו, זה לא כמו משטרה.
אורי אריאל: תיכף אסביר לא רק הסבר תיאורטי-לימודי אלא אני רוצה להגיע גם למשהו מעשי.
אורי אריאל: למשטרה, למשל, יש זכות מעצר, עיכוב וכדומה, האזנות סתר, יכולת חיפוש לפי צו, חקירה תחת אזהרה, ולכם אין את הדבר הזה.
אורי אריאל: ואולי הכי חשוב, חומר השימוע וכולי לא יכול לשמש אצלכם כדבר לעניין פלילי, והמשטרה כמובן כן עוסקת בענייני הפליליים.
אורי אריאל: אני מזכיר את כל הדבר הזה, ואולי אתם תפרטו יותר, כי אנחנו עומדים כאן לפני בדיקה שאתה עורך, שנמשכת כבר זמן רב, שנקראת "פרשת הרפז".
אורי אריאל: אני לא אוהב את השם שהדביקו לזה, דרך אגב, כאילו הפרשה היא כבר של מישהו.
אורי אריאל: אתה עוד מעט תגיד לנו – לא היום, אלא בעתיד – של מי הפרשה.
אורי אריאל: בכל אופן, היות וכך היא נקראת כמדומני גם אצל מבקר המדינה אז אשתמש בשם הזה ובלי לייחס לו או למישהו משהו, לא ראיתי טיוטה ולא ראיתי שום דבר.
אורי אריאל: בכל אופן, התפרסם בעבר שמבקר המדינה הקודם, השופט מיכה לינדנשטראוס, פנה ליועץ המשפטי לממשלה בבקשה לערוך חקירה פלילית, מה שאין בסמכותכם.
אורי אריאל: הוא נימק את זה בכך שיכולה להיות איזו פגיעה אם זה יקדים את זה וכולי.
אורי אריאל: עוד פעם, אני לא בקי בפרטים.
אורי אריאל: אני חושב, על-פי המעט שאני יודע, שמחויב שאכן היועץ המשפטי לממשלה יורה על חקירה פלילית.
אורי אריאל: אני יודע מפרסומים, לא מידיעה אישית, שהפצ"ר בעצמו אמר שצריך לערוך חקירה כזאת, אבל אני יודע, את זה ביררתי, שאין חקירה ואין הוראה של היועץ המשפטי לממשלה.
אורי אריאל: כל זה היה בסוגריים.
אורי אריאל: אם מבקר המדינה ירצה להתייחס, יוכל, ואם לא – זה לא נושא הדיון.
אורי אריאל: בכל אופן, אני מבין שבקשת מבקר המדינה היא לתת למנכ"ל המשרד, מר מרזל, את הסמכויות הללו, שתיכף יפורטו.
אורי אריאל: נשמע ואחרי כן נצביע.
יוסף שפירא: לעניין מה שאתה קראת "פרשת הרפז", אני מקווה שיימצא איזה שם או כותרת לדוח הזה שלא יסולא בהר של פז ...
יוסף שפירא: מה שאני יכול לומר עוד לעניין הזה, שהדוח ייצא בזמן קריב ולא יהיו שום עיכובים כתוצאה מהתקופה שבה אנו נמצאים, של בין בחירות לממשלה חדשה.
יוסף שפירא: זה בעניין הזה.
יוסף שפירא: לעניין הסמכויות – אני רוצה להפנות גם לסעיף 3 לחוק-יסוד: מבקר המדינה, שבו נאמר כי "גוף העומד לביקורתו של מבקר המדינה ימציא למבקר ללא דיחוי, לפי דרישתו, ידיעות, מסמכים, הסברים וכל חומר אחר שלדעת המבקר דרושים לו לצורכי הביקורת".
יוסף שפירא: זה סעיף חשוב מאוד, שמופיע בחוק-יסוד.
יוסף שפירא: הוא בעצם נותן את הבסיס הנורמטיבי לחקירות שמבצע מבקר המדינה, ככל שהן בתחום סמכותו.
יוסף שפירא: אם יש, כמובן, חומר שמגיע אליו או תלונה שמעלה מספיק חשש – לא חשד אפילו אלא רק חשש – אז הוא צריך להעביר את זה לגורמים המתאימים.
יוסף שפירא: מה שאני עוד יכול לומר לפני שהמנכ"ל ירחיב קצת על עניין הסמכויות האלה והשימוש בהן לפי סעיף 26 והתדירות שמשתמשים בסעיף הזה, שאני רוצה רק להדגיש שבשנים האחרונות לא היה מנכ"ל במשרד מבקר המדינה, היו ממלאי מקום, שנתמנו על-פי איזה סבב והתחלפו מדי תקופה, וזה כמובן מצב לא תקין.
יוסף שפירא: מכל מקום, המנכ"ל מר אלי מרזל, שיושב לשמאלי כאן, נתמנה כחודש לאחר שנכנסתי לתפקיד, לאחר שבחנתי מועמדים רבים מאוד.
יוסף שפירא: חיפשתי אדם שיש לו לא רק כישורי ניהול אלא גם כישורי ביקורת, ולמר אלי מרזל יש את שני הכישרונות הללו ואת הידע והוא האדם המתאים, והדברים כבר מתחילים להתבטא בשטח.
יוסף שפירא: הסמכות הזאת דרושה, ועכשיו נשמע ממר אלי מרזל מתי מפעילים אותה.
יוסף שפירא: כמו כל סמכות צריך להפעיל אותה במתינות ובשום-שכל ולא להתלהב מכוח השררה.
אורי אריאל: בבקשה, מר מרזל.
אלי מרזל: תודה.
אלי מרזל: אדוני היושב-ראש, מבקר המדינה, הסמכויות הללו שניתן לאשר היום לפי חוק ועדות חקירה, התשכ"ט-1968, הן כדלקמן: מדובר ב-5 סעיפים מתוך חוק ועדות חקירה, שלפיהם מי שמוסמך יהיה רשאי לקבל כל ראיה שהיא, בכל דרך שנראית לו מועילה לצורך העניין הנבדק, להזמין אדם להעיד או להציג מסמכים.
אלי מרזל: מפורטות גם החובות של מי שמוזמן להציג מסמכים ולענות לשאלות, ויש גם סמכות להטיל קנס ולפסוק הוצאות למי שהוזמן לבוא ולהעיד.
אלי מרזל: מדובר למעשה בסמכות עזר, שהיא כלי עבודה עבורנו בביקורת.
אלי מרזל: הסמכות הזאת לא מוקנית רק למבקר המדינה, אלא גם לגופים נוספים, כמו למשל לוועדות משמעת של שירות המדינה – גם להן יש אפשרות להשתמש באותם סעיפים בחוק ועדות חקירה.
אלי מרזל: כך שזה לא איזה כלי שאמרו: המבקר עכשיו צריך להפוך להיות חוקר או שוטר, אלא זה כלי עזר שיינתן לנו במסגרת עבודתנו לביצוע הביקורת.
אלי מרזל: אני רוצה להדגיש גם שההפעלה של הסמכויות הללו יכולה להתבצע רק במסגרת ביקורת.
אלי מרזל: לא מדובר עכשיו במתן סמכות מוחלטת, שמעתה והלאה מי שאתם תאשרו, אם תאשרו, יוכל לפנות לכל אדם ולהגיד לו: תבוא לכאן ותספר לי את הסיפור.
אלי מרזל: רק במסגרת ביקורת שנערכת, וביקורת כמובן היא לפי מה שמבקר המדינה החליט.
אלי מרזל: השימוש בסמכויות הללו הוא נדיר, אני חייב להגיד, אבל למרבה הצער הוא נדרש.
אלי מרזל: יש מקרים שבהם אנו צריכים לבקש מסמכים או לבקש מאדם שיגיע.
אלי מרזל: אני חייב להגיד שמדובר בעיקר כאשר הגוף אינו גוף מבוקר ואז יש לנו קצת בעיה.
אלי מרזל: במקום לבוא לוועדה ולהגיד: אנחנו מבקשים להחיל את ביקורת המדינה על גוף כזה, אנחנו יכולים לפי הכלי שאנחנו מבקשים את האישור לו כאן לבוא לאדם מסוים, או לבוא לגוף ולבקש ממנו מסמכים או לבקש שיבוא וייתן עדות בפנינו.
אלי מרזל: באופן מסורתי, כל מנכ"ל שעסק בפן המקצועי של עבודת משרד מבקר המדינה ונציב תלונות הציבור קיבל סמכויות כאלה.
אלי מרזל: אני עוסק גם בפן המקצועי.
אורי אריאל: למי עוד במשרד כרגע יש סמכויות כאלה?
אלי מרזל: למבקר המדינה.
אורי אריאל: זה מתוקף תפקידו.
אורי אריאל: הוא לא צריך אישור שלנו אפילו.
אלי מרזל: נדמה לי שליועצת המשפטית יש, אני לא בטוח.
אורי אריאל: היו אצלכם סמכויות כאלה למר נחום לוי, כמדומני, אבל הוא איננו כבר.
אורי אריאל: האם לא קיבל מישהו אחר את הסמכויות?
אלי מרזל: לא.
יוסף שפירא: אני גם סבור שמספיק שהמנכ"ל מרכז את הדברים, כך יש יותר ביקורת ולא צריך להתחיל לשאול אחר-כך שאלות מדוע אחד פעל בדרך כזו או אחרת.
יוסף שפירא: כפי שאומר המנכ"ל, השימוש בזה נדיר, ואכן כך צריך להיות.
אורי אריאל: עו"ד גלעד קרן, היועץ המשפטי לוועדה, בבקשה.
גלעד ארדן: רק להדגיש, כפי שאמר היושב-ראש, למבקר המדינה הסמכויות ניתנות בכל מקרה, מכוח החוק.
גלעד ארדן: בעבר הוועדה אישרה גם לבכירים נוספים, כמו מנכ"לים והיועצת המשפטית, ואפילו במקרה מסוים לעוזר של היועצת המשפטית, את הסמכויות הללו.
גלעד ארדן: לי לא זכור מקרה שמבקר המדינה ביקש מן הוועדה לאשר לאחד הבכירים הללו את הסמכויות וזה לא ניתן, אבל צריך לזכור שמדובר בסמכויות יוצאות דופן ולא פשוטות.
אורי אריאל: גברת חנה פריידין, מנהלת הוועדה, את מבקשת לומר דבר מה?
אורי אריאל: אנחנו מביאים את בקשת מבקר המדינה להצבעה.
אורי אריאל: בעד בקשת מבקר המדינה להעניק סמכויות למנכ"ל משרד מבקר המדינה על-פי סעיף 26 לחוק מבקר המדינה – 1
אורי אריאל: נמנעים – אין הבקשה נתקבלה.
אורי אריאל: פה אחד נתקבלה בקשת מבקר המדינה לאשר למר מרזל סמכויות לפי החוק.
אורי אריאל: אנחנו מאחלים לכם בהצלחה, ובעיקר שלא תצטרכו, כך נאחל לכם, אבל אם תצטרכו תשתמשו בזה ביד תקיפה, גם את זה אפשר להגיד לכם.
אורי אריאל: אנחנו מתחילים את הדיון בהיערכות לבחירות לכנסת השמונה-עשרה וניהולן – דוח מבקר המדינה 60ב' ממאי 2010.
אורי אריאל: החלטנו לקיים את הדיון הזה למרות שיש סעיפים רבים שהמבקר בדק והוא שואל אותנו למה לא מגיעים גם למוניציפלי וגם לאחרים, כי בסוף הבחירות יגיעו, גם אם לא יוקדמו, ואני לא יודע.
אורי אריאל: הן יגיעו והן יהיו בעוד שנה וחמישה חודשים.
אורי אריאל: ואנחנו רצינו לשמוע על הדברים שהיו בביקורת ולראות איך אנחנו נערכים לתת לכם בעיקר את הזמן להיערך כדי שהערות שהיו לא יחזרו על עצמן.
אורי אריאל: בשביל זה יש לנו ביקורת.
אורי אריאל: אני מקווה שאכן נשכיל לנצל את הזמן עד הבחירות ולהביא לתוצאות יותר טובות.
אורי אריאל: דוח הביקורת הקודם מציין דברים רבים שהתקיימו כשורה ובצורה טובה ובסך הכל מציין – אני מוכרח ורוצה לומר את זה – שהבחירות התנהלו כסדרן מבחינת ההתארגנות, לאו דווקא מבחינת התוצאות.
אורי אריאל: כל אחד בהשקפת עולמו.
אורי אריאל: מבחינת הארגון, הניהול והסיום שלהן, הבחירות התנהלו בסך הכל בסדר.
אורי אריאל: ועדיין המבקר מעיר הערות ואני בטוח שכולנו שותפים לרצון לתקן אותן.
אורי אריאל: אנחנו נשמע את מבקר המדינה, את בועז שיציג לנו את הנקודות ואחרי זה נעביר את רשות הדיבור אליכם בהתייחס בכלל למצב ולהיערכות.
אורי אריאל: אני מבקש שתאמרו לנו מה מצב ההיערכות היום לבחירות הבאות.
אורי אריאל: שנית, הליקויים – איך תיקנתם מה שתוקן ואיך מתארגנים לתקן את מה שעדיין צריך.
אורי אריאל: אם יהיה צורך נקיים עוד ישיבת מעקב אחת בעוד חמישה-שישה חודשים רק כדי לראות.
אורי אריאל: יכול להיות שדיווח בכתב יספיק לנו.
אורי אריאל: בועז, בבקשה.
בועז ענר: אני אפתח בכמה מילים ואעביר את רשות הדיבור לחנה, שריכזה את הביקורת הקודמת-קודמת, את הביקורת הנוכחית שהיתה ביקורת מעקב.
בועז ענר: אין ספק שזה שיאה של הדמוקרטיה, שיאו של ההליך הדמוקרטי.
בועז ענר: כפי שאמר היושב-ראש, יום הבחירות התנהל זה כבר מספר פעמים בצורה באמת טובה.
בועז ענר: הדברים ברורים, ידועים, אין בעיות מהותיות.
בועז ענר: עם זאת, מבקר המדינה מדגיש תשומת לב רבה למנעל של מערכת הבחירות.
בועז ענר: בדקנו בעבר, בדקנו גם בדוח האחרון – 2009, חלפו כבר כמה שנים – ואנחנו באמת מצפים לשמוע על תיקון מהותי של הדברים.
בועז ענר: באופן חוזר ונשנה ישנן בעיקר שתי בעיות עיקריות: סדרי העסקה, קבלת העובדים, קרבת משפחה והיתה גם בעיה מהותית בתחום של שירותי המחשוב – שכירות, רכש מחשבים ששמנו דגש במישור הזה.
בועז ענר: נשמח לשמוע על ההתקדמות.
בועז ענר: את עיקרי הממצאים תפרט חנה, כפי שאמרתי.
חנה יזרעלוביץ: שלום, בוקר טוב, כמו שציינו קודמיי באמת הבחירות מתנהלות בצורה מסודרת.
חנה יזרעלוביץ: אני עוקבת אחרי זה יחד עם אורלי משנת 88' ובסך הכל הבחירות מתנהלות כסדרן.
חנה יזרעלוביץ: קודם כל, הייתי רוצה לברך את אורלי שהחליפה את תמי בתפקיד ולאחל לה הצלחה בתפקיד.
אורלי עדס: תודה רבה.
חנה יזרעלוביץ: כמו שצוין כאן קודם, הביקורת על הבחירות לכנסת השמונה-עשרה את הדוח מעקב על הביקורת לבחירות לכנסת השבע-עשרה.
חנה יזרעלוביץ: שם נעשתה ביקורת מקיפה וצוין בה שלמרות שלא היו באמת ליקויים ובעיות בבחירות, ארגון הבחירות היה בזבזני, עלה כסף רב ולא היה צריך לעשות כך.
חנה יזרעלוביץ: עיקר הבזבוז ועיקר הליקויים בתחום המחשוב תוקנו בעקבות הקמת מערכת דמוקרטיה, שהיא מערכת מחשוב, חומרה ותוכנה חדשה שפועלת היום והיא תחסוך ככל הנראה כספים רבים.
חנה יזרעלוביץ: בתחום העסקת עובדים היו בעיות שנגעו לאופן העסקת העובדים, לתקן העובדים, למספר העובדים ולעובדים ביום הבחירות עצמו.
חנה יזרעלוביץ: ועדת הבחירות המרכזית מורכבת באופן קבוע ממספר מצומצם של עובדים, כשישה-שמונה עובדים, שכשלושה חודשים לפני הבחירות המטה המנהלי מתרחב ומגיע לכ-800 עובדים.
חנה יזרעלוביץ: ביום הבחירות עצמו מועסקים יותר מ-30,000 עובדים כמזכירים, כנהגים ותפקידים מהסוג הזה.
חנה יזרעלוביץ: לוועדת הבחירות לא היה תקן להעסקת עובדים.
חנה יזרעלוביץ: נקבע כדבריהם תקן שהוא רשימה של משרות, אבל לא נקבעו דרישות המשרה והכישורים הנדרשים כך שאי אפשר לדעת שמי שממונה לתפקיד הזה אכן מתאים לו.
אורי אריאל: רק כדי להבין, היו תקנים במובן המספרי אבל לא היה אפיון של התקנים.
חנה יזרעלוביץ: לא היו תיאורי תפקיד ולא היו דרישות משרה.
חנה יזרעלוביץ: חלק מהעובדים מועסקים במשרות קבועות וחלק מועסקים במשרות ארעיות ומשלמים להם לפי שעות עבודה.
חנה יזרעלוביץ: לא הוגדר באיזה תפקידים יועסקו עובדים קבועים ובאיזה עובדים ארעיים.
חנה יזרעלוביץ: גם זה נושא שצריך להיות מוסדר.
חנה יזרעלוביץ: אופן גיוס העובדים – ועדת הבחירות המרכזית נוהגת להעסיק עובדים על סמך היכרות אישית ולא באמצעות פנייה לכל מי שיבוא בחשבון במהלך אותן ארבע שנים או כמה שיש בין מערכת בחירות אחת לשנייה.
חנה יזרעלוביץ: גם הדבר הזה עוד לא תוקן.
חנה יזרעלוביץ: בעיה נוספת שהעלינו בבחירות לכנסת השבע-עשרה היתה שגילינו קרבת משפחה בין חברי ועדת בחירות אזורית לבין עובדי יום הבחירות.
חנה יזרעלוביץ: הוסדר הצורך שלא תהיה קרבת משפחה בין חברי אותה ועדה, אבל לא הוסדר שלא תהיה קרבת משפחה בין עובדי יום הבחירות לבין עובדי ועדת הבחירות המרכזית.
חנה יזרעלוביץ: מאחר ויש כאן אפשרות להשתכר סכום נכבד הצענו שגם זה יוסדר ותהיה מניעה של קרבת משפחה בין העובדים האלה.
בועז ענר: אני רוצה לציין שהגיעו למשרדינו בעבר וגם במערכת האחרונה מספר תלונות שמיות ואנונימיות שמתמיהות על המישור הזה, שמקבלים את א' ולא מקבלים אותי.
בועז ענר: זאת נקודה ציבורית מהותית – שוויון, שקיפות וכדומה.
חנה יזרעלוביץ: היו ועדות אזוריות בצפון שהעסיקו קרובי משפחה ממש בהיקפים ניכרים.
חנה יזרעלוביץ: הוסדר אופן גיוס מזכירי ועדות הקלפי.
חנה יזרעלוביץ: נעשית פנייה לכל הציבור, מראיינים את האנשים ועושים רשימות.
חנה יזרעלוביץ: זה דבר טוב.
חנה יזרעלוביץ: עוד דבר שהעלינו – אחרי כל מערכת בחירות מנהלי ועדי בחירות אזוריות כותבים סיכום והפקת לקחים מהבעיות העיקריות שהיו, אבל לא ראינו שנעשה איזשהו מהלך בעקבות הדוחות האלה, איזשהו דיון, הפקת לקחים ותיקון הדרוש תיקון לפי הליקויים שהם העלו.
חנה יזרעלוביץ: אלה הנקודות העיקריות.
אורי אריאל: תודה לחנה.
אורי אריאל: אני מצטרף לברכות לאורלי שעכשיו היא עומדת בראש.
אורי אריאל: קודמתה, תמי אדרי ששנים רבות עבדנו אתה, עזבה.
אורי אריאל: בבקשה, אורלי.
אורלי עדס: דיברנו כמה דקות לפני תחילת הישיבה ואמרתי שמבחינתנו בוועדת הבחירות אנחנו רואים בביקורת כלי ניהולי שחשוב מאד כי הוא נותן לנו נקודת מבט חיצונית.
אורלי עדס: כולנו מאד חיים בחירות, מאד מכירים את המערכת מבפנים ונקודת המבט הנוספת הזאת נותנת לנו ראייה קצת שונה על הדברים.
אורלי עדס: חנה ציינה שהיא מלווה אותנו משנת 88' וכל דוח ביקורת נבחן באופן מעמיק.
אורלי עדס: אנחנו בוחנים כל דבר לגופו של עניין ועד היום, מאז שניתן דוח הביקורת הנוכחי במאי 2010 עדיין פועל צוות היגוי מטעמנו שבוחן את הדברים.
אורלי עדס: אנחנו פועלים באמצעות צוות היגוי ויש שתי ועדות משנה מיוחדות שהקמנו לצורך הנושא.
אורלי עדס: מרבית הליקויים עליהם הצביע המבקר בדוח תוקנו נכון להיום.
אורלי עדס: מה שטרם תוקן נמצא עדיין בהליכי בחינה ואלה הנושאים היותר מורכבים כמו גיוס עובדים.
אורי אריאל: תפרטי בבקשה מה תוקן ומה לא תוקן, בעיקר מה עוד צריך שיפור.
אורלי עדס: לגבי דרישות המשרה – לוועדת הבחירות היה תמיד תקן ותיאורי תפקיד.
אורלי עדס: אכן, לא היו דרישות משרה.
אורלי עדס: קבענו דרישות משרה לכל הדרישות בתקן, כולל השכלה ונסיון.
אורלי עדס: כל עובד חדש שיגויס מעתה ואילך יגויס בהתאם לדרישות הללו.
אורלי עדס: זה כבר תוקן.
אורלי עדס: לעניין הגדרת משרות בתקן ולפי שעות – היתה הערה שלא נקבע באלו משרות יועסקו עובדים בתקן ובאלו משרות עובדים לפי שעות.
אורלי עדס: צוות ההיגוי החליט לקבוע צורת העסקה קבועה ותהיה אחידות.
אורלי עדס: קבענו משרות ליבה קבועות לכל הוועדות האזוריות, לכל אחת בהיקפים הנדרשים על פי הצרכים הספציפיים שלה, אבל יהיו משרות ליבה שרק בהן ניתן יהיה להעסיק עובדים בתקן ובכל יתר המשרות יהיו עובדים לפי שעות.
אורלי עדס: מבחינה זו הליקוי הזה תוקן.
אורלי עדס: לגבי הפערים בין הוועדות בהקצאת שעות – זו ביקורת שנייה בעניין הזה.
אורלי עדס: זה נושא מאד מורכב, הנושא של הקצאת שעות עבודה ואופן הניצול שלהן.
אורי אריאל: בשביל זה בחרו אותך.
אורלי עדס: נראה, אולי זה יועיל בעניין הזה.
אורלי עדס: בחנו את הנושא וכרגע אנחנו נמצאים לקראת שלב סופי של קביעת נוסחה חדשה שמבוססת על בסיס אחיד לכל הוועדות, אבל עם זאת אנחנו נותנים דגש גם לפרמטרים המיוחדים המשתנים בין ועדה לוועדה.
אורלי עדס: כל ועדה יש לה את המאפיינים השונים שלה מבחינת השטח הגאוגרפי, סוג האוכלוסיה, כמות הריכוזים וכו', שמשפיעה על אופן ההיערכות מבחינת שעות עבודה.
אורי אריאל: אורלי, יש לי בקשה ממך וגם מדוברים אחרים.
אורי אריאל: כשעוסקים באיזשהו נושא, תנו גם תאריך.
אורי אריאל: אם הבחירות הבאות יהיו בעוד חצי שעה נהיה מאורגנים יותר טוב?
אורלי עדס: מבחינה זו הכוונה שלנו היא להפעיל את הנוסחה החדשה בבחירות הקרובות.
אורי אריאל: גם אם הן יהיו בעוד חמישה חודשים?
אורלי עדס: גם אם הן יהיו בעוד חודש.
אורי אריאל: הן לא יהיו, כי זה לא חוקי.
אורלי עדס: אנחנו נקווה שזה לא יהיה לפני הזמן, מבחינתנו, אבל אנחנו מתכוונים להחיל את הנוסחה.
אורי אריאל: כמה זמן אתם צריכים להתארגנות?
אורי אריאל: הנה, הכנסת מתכנסת הערב ומחליטה על פיזור.
אורי אריאל: כמה זמן מינימום במאמץ גדול אתם צריכים?
אורלי עדס: המינימום הנדרש לפי החוק הוא 90 יום ואנחנו עומדים בזה.
אורלי עדס: אנחנו עושים את זה בלחץ עצום, כמובן, וזה דורש מכל אחד מאמצים.
אורי אריאל: בסדר, פעם בארבע שנים.
אורלי עדס: כן, אנחנו עושים את זה ב-90 יום.
אורלי עדס: בנושא של הקצאת שעות אנחנו הולכים לקראת שלב סופי של קביעת נוסחה חדשה שלוקחת בחשבון גם את כל הפרמטרים המיוחדים.
אורלי עדס: הנוסחה הזאת תהיה יחד עם הוראת שעה כי אנחנו נעשה את זה בהליך הדרגתי של שתי מערכות בחירות.
אורלי עדס: כרגע, הבסיס הוא מה שהיה בפעם הקודמת וכפי שהצביע המבקר היו חריגות בשעות אם זה כלפי מעלה ואם זה חוסר ניצול.
אורלי עדס: זה הבסיס שיש לנו כרגע.
אורלי עדס: אנחנו מניחים ובטוחים שאחרי מערכת הבחירות לכנסת התשע-עשרה, אחרי שננסה את הנוסחה החדשה נפיק את הלקחים ואת המסקנות ויהיה לנו בסיס לכנסת העשרים שהוא יותר נכון מבחינה מספרית ועליו נוכל לבסס את זה.
אורלי עדס: מדובר בהליך הדרגתי אבל זה כבר בשלבים סופיים.
אורלי עדס: היתה הערה לגבי כך שראש אגף המנהל אישר למספר ועדות אזוריות הקצאת שעות חריגה.
אורלי עדס: בנושא הקצאת שעות מעבר להקצאה קבענו נוהל חדש וזה גם יהיה דו-שלבי.
אורלי עדס: בשלב הראשון הקצאה של עד 10% - יידרש מנהל הוועדה להגיש בקשה מנומקת על דעת יושב-ראש הוועדה האזורית שהוא שופט, דבר שלא היה בעבר.
אורלי עדס: הוא יצטרך לנמק את הבקשה שלו וזה יוגש לוועדה מיוחדת שתוקם לצורך הנושא ותהיה ועדה לחריגה בשעות.
אורלי עדס: דרישה מעבר ל-10% האלה – תצטרך להיות מוגשת על ידי השופט, שהוא יושב-ראש ועדת הבחירות האזורית.
אורלי עדס: הוא יצטרך לנמק את הדרישה מדוע דרושות לו שעות נוספות ולתת תכנית עבודה לשעות הנוספות שהוא מבקש.
אורלי עדס: הכל יאושר בהתאם לצרכים.
אורלי עדס: בבחירות יש תבנית מוגדרת, יש תכנית עבודה, יש משימות קבועות אבל עם זאת יש המון דברים שצפים ועולים בכל רגע נתון כתוצאה מבעיות בשטח וחייבים לתת להם מענה.
אורלי עדס: אין ספק שצריך לאפשר למנהלים גמישות ניהולית אבל אנחנו מקווים שבכללים החדשים שקבענו נאפשר להם מצד אחד גמישות ניהולית ולנהל את הוועדה באופן הטוב ביותר כדי להשיג את המטרה של עריכת בחירות ללא תקלות, אבל לעשות את זה ביותר יעילות.
אורלי עדס: אנחנו מקווים שזה יעבוד ואם לא, נפיק שוב את הלקחים.
אורלי עדס: לגבי אופן גיוס העובדים – זה נושא מאד מורכב.
אורלי עדס: אנחנו בוחנים אותו מאז שנמסר הדוח ולמעשה הליך הבחינה התחיל אחרי הדוח לכנסת השבע-עשרה.
אורלי עדס: המסקנה בזמנו היתה שלא משנים את סדרי הגיוס וגם הוקדמו הבחירות ולא ניתן היה לעשות דבר.
אורלי עדס: בשנתיים וחצי האחרונות מינה צוות ההיגוי ועדה ציבורית שחלקה מורכבת מנציגים של ועדת הבחירות וחלקם אנשים חיצוניים למערכת, שבחן את הנושא.
אורלי עדס: בנוסף לכך זה נדון בפורומים שונים – בנשיאות ועדת הבחירות, בוועדת הכספים של ועדת הבחירות.
אורלי עדס: התקבלו החלטות מסוימות אבל חברי ועדת הבחירות, שלפי החוק הם אלה שאחראים לביצוע הבחירות, ביקשו לדון בהן מחדש.
אורלי עדס: לצערי, לא היה יושב-ראש לוועדת הבחירות במשך עשרה חודשים ולכן כל הנושא הוקפא באופן מסוים כי זה היה צריך לבוא לפתחו.
אורלי עדס: עם מינויה של השופטת נאור, שבינתיים שוב התחלפה, חידשנו את הנושא.
אורלי עדס: מונה צוות חדש לבחינת הנושא.
אורלי עדס: אנחנו בוחנים את זה וזה בהליכי בחינה.
אורלי עדס: זה מעלה הרבה מאד שאלות מאד מורכבות לגבי אופן ההתנהלות בתקופת בחירות.
אורלי עדס: בחנו, למשל, את האפשרות להקים מאגר עובדים שיוקם כבר כעת.
אורלי עדס: אני בספק אם נספיק לעשות אותו לבחירות הקרובות, אבל גם אם תתקבל החלטה זה כבר צעד אחד קדימה.